**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov a ktorým sa menia dopĺňajú niektoré zákony (ďalej len „návrh zákona“) predkladá Ministerstvo dopravy a výstavby Slovenskej republiky (ďalej len „ministerstvo“) na základe úlohy podľa bodu B.1. uznesenia vlády Slovenskej republiky č. 607/2018 k Plánu legislatívnych úloh vlády Slovenskej republiky na rok 2019 v nadväznosti na bod B. 22. uznesenia vlády Slovenskej republiky č. 469/2018 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc a bodu B.7 uznesenia vlády Slovenskej republiky č. 228/2018 k návrhu opatrení na zlepšenie podnikateľského prostredia II.

Dôvodom prijatia novej zákonnej úpravy je najmä zlepšiť podnikateľské prostredie v oblasti vykonávania vodičských kurzov a zlepšiť kvalitu odbornej prípravy žiadateľov o udelenie vodičského oprávnenia a inštruktorov autoškôl (ďalej len „inštruktor“). Doterajšia prax vykonávania vodičských kurzov dokazuje, že kvalita ich vykonávania je podmienená najmä schopnosťami inštruktorov. Absolvovanie doškoľovacieho kurzu inštruktora (podľa súčasnej právnej úpravy) raz za päť rokov sa dlhodobo prejavuje ako nepostačujúce vo vzťahu k zvyšovaniu odborných vedomostí a praktických zručností inštruktora. Vzhľadom na to je nevyhnutné, aby inštruktori absolvovali kurzy povinne, priebežne počas výkonu činnosti inštruktora a nielen z dôvodu potreby predĺženia platnosti inštruktorského preukazu. V tejto súvislosti sa zároveň upravujú podmienky pre udelenie a predĺženie platnosti inštruktorského preukazu. V porovnaní so súčasnou právnou úpravou sa zavádza inštitút skúšobného komisára a upravujú podmienky pre udelenie a predĺženie platnosti a preukazu skúšobného komisára. Predkladaný návrh tiež reaguje na oprávnené požiadavky prevádzkovateľov autoškôl, ktoré súvisia s podmienkami zriaďovania prevádzky autoškoly, zamestnávania inštruktorov, s požiadavkami na technickú základňu autoškoly a miestom na vykonávanie vodičských kurzov.

V súlade s Uznesením vlády Slovenskej republiky č. 228/2018 k návrhu opatrení na zlepšenie podnikateľského prostredia II sa ruší miestna príslušnosť okresného úradu v sídle kraja pri podaní žiadosti o udelenie inštruktorského oprávnenia. Predkladaným návrhom sa reaguje na oprávnené požiadavky Ministerstva vnútra Slovenskej republiky a Ministerstva obrany Slovenskej republiky na vyňatie nimi prevádzkovanej autoškoly z jednotného informačného systému cestnej dopravy a z povinnosti používať pri vykonávaní vodičských kurzov identifikačné zariadenie, na základe ktorého možno určiť polohu služobných vozidiel ako miest, na ktorých sa môže takýto výcvik vykonávať, ktorých prevádzkovanie je upravené osobitným – chráneným režimom.

V súvislosti s poznatkami o nekalnej činnosti niektorých prevádzkovateľov autoškôl a inštruktorov sa v predkladanom návrhu podrobne vymedzuje výkon štátneho odborného dozoru nad autoškolami a v nadväznosti naň sa presnejšie vymedzujú skutkové podstaty správnych deliktov a priestupkov podľa závažnosti ich spáchania. Zavádza sa tiež inštitút poriadkovej pokuty ako prostriedok na vymoženie práva na výkon predmetného dozoru.

V článku IV sa novelizuje zákon č. 359/2000 Z. z. o Slovenskej komore výcvikových zariadení autoškôl a o zmene zákona Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov (ďalej len „zákon č. 359/2000 Z. z.“), ktorým sa reaguje na zmeny, súvisiace so zavedením inštitútu skúšobného komisára a zmenami v doškoľovacích kurzoch.

Z dôvodu transpozície smernice Európskeho parlamentu a rady EÚ č. 2018/645 z 18. apríla 2018, ktorou sa mení smernica 2003/59ES o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy a smernica 2006/126/ES vo vodičských preukazoch sa v čl. V predkladaného návrhu novelizuje zákon č. 280/2006 Z. z. o základnej kvalifikácii a pravidelnom výcviku niektorých vodičov v znení neskorších predpisov. Rozširuje a upravuje sa súčasné znenie výnimiek vo vzťahu k systému základnej kvalifikácie a k systému pravidelného výcviku. Kladením ešte väčšieho dôrazu na odbornú prípravu profesionálnych vodičov, týkajúcu sa palivovo úspornej jazdy s cieľom znížiť emisie CO2 z cestnej dopravy, sa upravujú obsahové náplne kurzov základnej kvalifikácie a kurzov pravidelného výcviku. Povoľuje sa absolvovať časť výučby teórie v kurzoch základnej kvalifikácie a v kurzov pravidelného výcviku mimo priestory školiaceho strediska, prostredníctvom inovačno-technologického riešenia ako je elektronická podoba náhrady chýbajúceho počtu vyučovacích hodín výučby teórie tzv. e-learning. Dosiahnutím transparentnosti pri výučbe teórie a praktického výcviku a vzhľadom na spoľahlivú identifikáciu osôb pri možnosti elektronickej náhrady časti výučby teórie mimo priestory školiaceho strediska, sa majú školiace povinnosť do 31.12.2020 vybaviť svoje výcvikové vozidlá a učebne zariadeniami umožňujúcim zaznamenanie údajov o identite účastníka kurzu, inštruktora a lektora školiaceho strediska, o čase strávenom v učebni a vo výcvikovom vozidle, ktoré budú zo zariadenia automaticky zasielané do informačného systému.

Na účely zabezpečenia výmen informácií medzi členskými štátmi a overovania údajov o vydaných dokladoch po kurzoch základnej kvalifikácie a o dokladoch o kurzoch pravidelného výcviku sa v budúcnosti plánuje zaviesť centrálny vnútroštátny register vydaných osvedčení a kvalifikačných kariet vodiča, ktorý bude možné zabezpečeným prístupom pripojiť na elektronickú sieť zriadenú v spolupráci s členskými štátmi a Európskou komisiou.

Vzhľadom na navrhované zmeny sa predkladaným materiálom mení a dopĺňa zákon č. 145/1995 Z. z. o správnych poplatkoch v znení neskorších predpisov a zákon č. 387/2015 Z. z. o jednotnom informačnom systéme v cestnej doprave a o zmene a doplnení niektorých zákonov v znení neskorších predpisov.

Na základe oprávnených požiadaviek, súvisiacich s vyriešením problematiky povinnosti investora stavby na vybudovanie v prospech vlastníka alebo prevádzkovateľa vedenia alebo iného diela vykonať len úpravu v rozsahu nevyhnutnom s výstavbou pozemnej komunikácie alebo s jej zmenou a  vybudovaním a vysporiadaním pozemku dotknutého vybudovaním vyvolanej úpravy v prospech vlastníka alebo prevádzkovateľa vedenia alebo iného diela sa v čl. II predkladaného návrhu mení zákon č. 135/1961 Zb. o pozemných komunikáciách (cestný zákon) v znení neskorších predpisov. Z tohto dôvodu sa v čl. VII predkladaného návrhu mení tiež zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov.

Návrh zákona je v súlade s Ústavou Slovenskej republiky, ústavnými zákonmi nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi 0Európskej únie.

Účinnosť zákona sa s prihliadnutím na transpozičný termín smernice Európskeho parlamentu a rady EÚ č. 2018/645 z 18. apríla 2018, ktorou sa mení smernica 2003/59ES o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy a smernica 2006/126/ES o vodičských preukazoch, ako i nevyhnutnosť vykonania potrebných zmien v informačnom systéme cestnej dopravy navrhuje od 23. mája 2020.

1. **Osobitná časť**

**Čl. I**

K bodom 1 až 4 (§ 2)

Ustanovuje sa, že výcvik vodičských kurzov možno vykonávať len na území Slovenskej republiky, čo zodpovedá požiadavkám na identifikáciu vodičských kurzov, ako i skutočnosť, že motorové vozidlo možno viesť len s platným vodičským oprávnením, pričom výnimka pre účastníkov vodičských kurzov, platí len na území Slovenskej republiky, nakoľko ide o národnú úpravu, ktorá nemusí byť akceptovaná na území iného štátu. Definuje sa, kto sa považuje za účastníka vodičského kurzu.

K bodom 5 až 15 (§ 3)

Spresňuje sa obsah žiadosti na registráciu autoškoly v súvislosti s inštruktorom, vypustením náhradnej výcvikovej plochy a trenažérom. Upravuje sa obmedzenie pre výkon zodpovedného zástupcu v autoškole tak, že tento nesmie byť zodpovedným zástupcom v inej autoškole, ale môže byť inštruktorom, ak ide o autoškoly prevádzkované tou istou osobou (vlastníkom). Činnosť inštruktora autoškoly možno vykonávať aj inštruktormi na základe dohody o vykonaní práce alebo dohody o pracovnej činnosti, čo priaznivo ovplyvní situáciu na trhu inštruktorov, ktorých je nedostatok. Ustanovuje sa možnosť pre prevádzkovateľa autoškoly zriadiť jej prevádzku s obmedzením na miesto v územnej pôsobnosti okresného úradu v sídle kraja, ktorý vydal osvedčenie o registrácii autoškoly. Zriadenie prevádzky autoškoly bude vykonané zmenou vydanej registrácie autoškoly.

K bodom 16 až 20 (§ 5)

V súvislosti s vypustením pojmu „náhradná výcviková plocha“ sa upravujú technické a technologické zariadenia autoškoly. Vzhľadom k tomu, že náhradná výcviková má rovnaké technické požiadavky ako autocvičisko, tieto pojmy sa zjednocujú. Ustanovuje sa, že premiestňovať vozidlá možno len medzi autoškolami, ktoré prevádzkuje tá istá fyzická osoba, t.j. prevádzkovateľ na ktorého meno sú autoškoly autoškola registrované. Ustanovuje sa postup pri vykonávaní praktického výcviku zdravotne postihnutej osoby, ktorá nemôže ovládať vozidlo bez technického zásahu do jeho riadenia a ovládania. V tomto prípade bude možné použiť aj vozidlo vo vlastníctve tretej osoby, pričom nemusí byť vybavené identifikačným zariadením.

K bodom 21 a 24 (§ 5a)

Ide o legislatívno technické úpravy.

K bodom 25 až 27 (§ 6)

Presnejšie sa vymedzujú povinnosti prevádzkovateľa autoškoly v súvislosti s dodržiavaním platnej registrácie autoškoly, vydávania osvedčenia o absolvovaní vodičského kurzu, vypustením pojmu „náhradná výcviková plocha“ a s územnou pôsobnosťou vykonávania vodičských kurzov.

K bodom 28 až 31 (§ 7)

Ustanovuje sa, že registráciu autoškoly možno zrušiť, ak prevádzkovateľ autoškoly vedome zneužil identifikačné zariadenie na klamlivé preukázanie, že výcvik bol vykonaný v súlade so zákonom č. 93/2005 Z. z. V nadväznosti na doterajšiu aplikačnú prax sa umožňuje, aby v lehote troch mesiacov mohol prevádzkovateľ autoškoly obnoviť vozidlový park (vymeniť vozidlá) používaný na výcvik, bez vplyvu na platnú registráciu autoškoly. Počas tohto obdobia nemožno vykonávať výcvik príslušnej skupiny vodičského oprávnenia.

K bodom 32 až 37 (§ 8)

Vypúšťa sa podmienka dosiahnutia veku 25 rokov na udelenie oprávnenia inštruktora. Prax preukázala túto hranicu ako nadbytočnú a obmedzujúcu požiadavku na činnosť inštruktora. Nie je rozhodujúci vek inštruktora, ale najmä jeho schopnosti vykonávať vodičské kurzy, ktoré sa preukazujú úspešným vykonaním inštruktorskej skúšky, ako aj zdravotnou a psychologickou spôsobilosťou. Z podmienok, ktoré musí žiadateľ o udelenie inštruktorského oprávnenia plniť, sa zrušuje podmienka praxe vo vedení vozidla, nakoľko doterajšia aplikačná prax preukázala, že predkladané doklady a čestné vyhlásenia nie sú dostatočne dôveryhodné. Vzhľadom na to sa ustanovuje podmienka najmenej trojročnej držby príslušného vodičského oprávnenia. Ustanovuje sa, že príslušným orgánom na udelenie inštruktorského oprávnenia je ktorýkoľvek okresný úrad v sídle kraja, pričom žiadosť možno podať aj elektronicky.

K bodom 38 až 40 (§ 9)

Podrobnejšie sa upravuje spôsob vykonania inštruktorskej skúšky a zloženie komisie.

K bodu 41 (§ 9a)

Zavádza sa inštitút skúšobného komisára. Ustanovuje sa, kto a za splnenia akých podmienok bude oprávnený túto činnosť vykonávať. Ministerstvo bude schvaľovať zoznam inštruktorov, ktorí predloží komora pred začatím kurzu na vydanie preukazu skúšobného komisára. Upravuje sa spôsob vykonania skúšky, skúšobného komisára, spôsob predĺženia platnosti preukazu skúšobného komisára a doba jeho platnosti. S prihliadnutím na vysoké nároky na skúšobného komisára a s cieľom predísť prípadnému nedostatku skúšobných komisárov, ktoré by malo za následok ohrozenie vykonávania skúšok žiadateľov o udelenie inštruktorského oprávnenia, sa ministerstvu priznáva oprávnenie na povolenie výnimky z rozsahu a doby vykonávania vodičských kurzov počas predchádzajúcich piatich rokov.

K bodom 42 až 47 (§ 10)

Platnosť inštruktorského preukazu sa ustanovuje s prihliadnutím na novozavedené povinnosti absolvovania kurzov inštruktorov na dobu desať rokov. Upravujú sa podmienky za splnenia ktorých možno predĺžiť platnosť inštruktorského preukazu. Ustanovuje sa, že žiadosť o predĺženie platnosti inštruktorského preukazu možno podať aj elektronicky. Úprava úvodnej vety § 10 ods. 4 súvisí so zrušením miestnej príslušnosti okresného úradu v sídle kraja. Rozhodnúť o odňatí inštruktorského oprávnenia bude možné aj v prípade vedomého zneužitia identifikačného zariadenia inštruktorom za účelom klamlivej identifikácie účastníka kurzu alebo inštruktora alebo vozidla a miesta prevádzky autoškoly.

K bodom 48 až 52 (§ 10a)

Vymedzuje sa okruh osôb, ktoré sa môžu prepravovať vo výcvikovom vozidle počas vykonávania výcviku. V nadväznosti na úpravu spojenú s vykonávaní doškoľovacích kurzov sa dopĺňajú povinnosti inštruktora. S cieľom objektívnej a účinnej kontroly pri vykonávaní vodičských kurzov sa ustanovujú ďalšie opatrenia, týkajúce sa identifikácie účastníka kurzu a inštruktora.

K bodu 53 (§ 11)

Zavádza sa povinné pravidelné doškoľovanie inštruktorov. Každý inštruktor bude musieť absolvovať doškoľovací kurz na zvýšenie jeho odborných vedomostí a praktických zručností pri vykonávaní vodičských kurzov. Doterajšia prax preukázala, že toto opatrenie je nevyhnutné z dôvodu nových technických pokrokov súvisiacich s bezpečným vedením vozidla. Doškoľovacie kurzy sa budú vykonávať v ročných intervaloch bez skúšky.

K bodom 54 a 55 (§ 12 a § 15)

Ide o podrobnejšie vymedzenie pôsobnosti ministerstva vo vzťahu k prevádzkovaniu autoškoly.

K bodu 56 (§ 16)

Podrobne sa vymedzuje postavenie, práva a povinnosti pri výkone štátneho odborného dozoru nad autoškolami. Kompetencia orgánov štátneho odborného dozoru sa bude vzťahovať na všetky kurzy vykonávané podľa zákona č. 93/2005 Z. z.

K bodom 57 a 59 (§ 17, §18 a §18a)

V nadväznosti na navrhované opatrenia na úseku štátneho odborného dozoru sa ustanovujú nové skutkové podstaty správnych deliktov a priestupkov v dôsledku porušenia zákona č. 93/2005 Z. z. Upravuje sa postup správneho orgánu pri rozhodovaní o viacerých správnych deliktoch. Z dôvodu zabezpečenia riadneho výkonu štátneho odborného dozoru sa zavádza možnosť uloženia poriadkovej pokuty.

K bodom 60 až 64 (§ 19)

Ustanovuje sa, že správny poriadok sa nevzťahuje na konanie spojené so zostavovaním skúšobných komisií vo vzťahu ku všetkým skúškam upraveným zákonom č. 93/2005 Z. z. a ani na konanie spojené s vydaním preukazu skúšobného komisára.

K bodu 65 (§ 20)

Ustanovuje, že na autoškolu ministerstvom vnútra a ministerstvom obrany sa nevzťahujú povinnosti spojené s identifikáciou účastníkov vodičských kurzov, vozidiel a miestom prevádzky autoškoly. Z dôvodu ich špeciálneho postavenia môžu byť prístupné a viditeľné len pre oprávnené osoby. Jednotný informačný systém v cestnej doprave je verejný resp. dostupný orgánom odborného dozoru a vzhľadom na plnenie úloh najmä špeciálnych zložiek ministerstva vnútra a ministerstva obrany, ktoré vykonávajú svoju činnosť v osobitnom režime, nie je žiadúce, aby sa sprístupňovali informácie o mieste pohybu výcvikového vozidla, ktoré je používané aj na výkon služby a o mieste prevádzkovania autoškoly, ktoré je spravidla totožné s miestom výcviku policajných a branných zložiek.

K bodom 66 a 67 (§ 21)

Úprava splnomocňovacieho ustanovenia sa vyžaduje v súvislosti s navrhovanými zmenami.

K bodu 68 a 69 (§ 21a a § 22)

Ide o legislatívno technické úpravy.

K bodu 70 (§ 22c)

Ustanovujú sa prechodné ustanovenia k úpravám účinným od 23. mája 2020 vo vzťahu k držiteľom inštruktorských preukazov, kurzom a doškoľovacím kurzom inštruktorov.

K bodu 71

Ide o legislatívno technickú úpravu.

**Čl. II**

K bodom 1 a 2 (§ 18 a §22a)

Precizuje sa režim budovania, odovzdávania a preberania tzv. vyvolaných úprav a súvisiacich majetkovoprávnych úprav. Zároveň sa ustanovuje sankcia pre prípady keď vlastník alebo prevádzkovateľ vedenia alebo iného diela neprevezme vyvolanú úpravu napriek tomu, že investor stavby mu riadne ponúkol vyvolanú úpravu na prevzatie a zabezpečil mu práva k pozemku alebo dočasné práva.

**Čl. III**

K bodu 1

Zavádza správny poplatok za vykonanie skúšky na získanie preukazu skúšobného komisára a predĺženie jeho platnosti.

K bodu 2

Zavádza sa správny poplatok za vydanie preukazu skúšobného komisára.

**Čl. IV**

K bodom 1 až 6 (§ 5 a §15)

Kompetencia komory sa v súvislosti so zavádzaním inštitútu pravidelných doškoľovacích kurzov inštruktorov rozširuje o túto agendu. V súvislosti so zavedením inštitútu skúšobného komisára sa rozširujú kompetencie komory aj o vykonávanie príslušných kurzov a skúšok.

K bodu 7

Ide o legislatívno – technickú úpravu.

**Čl. V**

K bodu 1

Ide o legislatívno technickú úpravu.

K bodu 2 (§ 2 ods. 4)

V súvislosti s transpozíciou smernice sa upravuje okruh vodičov, na ktorých sa nevzťahuje povinnosť podrobiť sa systému základnej kvalifikácie a pravidelného výcviku.

K bodu 3 (§ 4 ods. 2)

S účinnosťou od 1.1.2021 sa umožňuje účastníkom kurzu základnej kvalifikácie absolvovať časť výučby teórie aj mimo schválených priestorov školiaceho strediska, tú si následne nahradiť formou e-learningu a započítať nahradenú časť výučby prostredníctvom informačných technológií.

K bodu 4 (§ 4 ods. 7 písm. c)

Ide o úpravu údajov v hlásení o začatí a o ukončení v kurze základnej kvalifikácie.

K bodu 5 (§ 4 ods. 7)

Stanovuje sa možnosť absolvovať kurz základnej kvalifikácie aj osobám s iným štátnym občianstvom ako je slovenské a v jazyku, ktorý ovládajú za predpokladu, že výučba teórie a praktického výcviku bude prebiehať prostredníctvom simultánneho tlmočenia osobou, ktorá je na to oprávnená. V súvislosti s tým sa určuje, kto prioritne znáša náklady za simultánne tlmočenie v kurzoch základnej kvalifikácie.

K bodom 6 až 10 (§ 4a )

Definujú sa podmienky a  požiadavky pre žiadateľa o registráciu na vykonávanie kurzov základnej kvalifikácie, či už ide o fyzickú alebo právnickú osobu. Spresňuje sa aj obsah žiadosti na vykonávanie kurzov základnej kvalifikácie. Ustanovujú sa požiadavky na bezúhonnosť tak pre fyzické osoby, ako aj pre štatutárov právnickej osoby pri registrácii školiaceho strediska na vykonávanie kurzov základnej kvalifikácie. Zavádza sa povinnosť pre zodpovedného zástupcu školiaceho strediska byť odborne spôsobilý a upravuje sa obmedzenie pre výkon zodpovedného zástupcu v školiacom stredisku tak, že tento nesmie byť zodpovedným zástupcom v inej autoškole alebo školiacom stredisku, ale môže byť inštruktorom, ak ide o autoškoly alebo školiace strediská prevádzkované jednou a tou istou osobou (vlastníkom). V záujme dosiahnutia transparentnosti pri výučbe teórie a praktického výcviku a vzhľadom na spoľahlivú identifikáciu osôb pri možnosti elektronickej náhrady časti výučby teórie mimo priestory školiaceho strediska sa zavádza povinnosť školiacemu stredisku povinnosť do 31.12.2020 vybaviť svoje výcvikové vozidlá a učebne zariadeniami umožňujúcim zaznamenanie údajov o identite účastníka kurzu, inštruktora a lektora školiaceho strediska, o čase strávenom v učebni a vo výcvikovom vozidle, ktoré budú zo zariadenia automaticky zasielané do informačného systému. Ustanovuje možnosť pre prevádzkovateľa školiaceho strediska zriadiť jej prevádzku s obmedzením na miesto v územnej pôsobnosti okresného úradu v sídle kraja, ktorý vydal školiacemu stredisku registráciu na vykonávanie kurzov základnej kvalifikácie. Toto územné obmedzenie súvisí najmä s výkonom štátneho odborného dozoru tak, aby tento mohol vykonať registračný orgán. Zriadenie prevádzky školiaceho strediska bude vykonané zmenou vydanej registrácie školiaceho strediska. Definuje sa, za akých podmienok sa neudelí registrácia na vykonávanie kurzov základnej kvalifikácie.

K bodu 11 (§ 4b)

Upravujú sa povinnosti školiaceho strediska, ktoré sa majú dodržiavať počas kurzov základnej kvalifikácie a počas kurzov pravidelného výcviku ako aj samotné povinnosti pre prevádzkovateľa školiaceho strediska .

K bodu 12 (§ 4c)

Upravuje sa, kedy je možné zrušiť školiacemu stredisku registráciu a povinnosť okresného úradu informovať príslušný živnostenský úrad, ak k takémuto zrušeniu registrácie dôjde.

K bodu 13 (§ 6)

Určuje sa povinnosť školiacemu stredisku, v ktorom prebiehal kurz základnej kvalifikácie v inom ako slovenskom jazyku, zabezpečiť pre skúšobnú komisiu simultánne tlmočenie pri oznámení výsledku záverečnej skúšky.

K bodu 14 (§ 8 ods. 1)

Definuje sa dosiahnutie cieľa vedomosti a zručnosti v kurzoch pravidelného výcviku s osobitným dôrazom na bezpečnosť cestnej premávky, bezpečnosť a ochranu zdravia pri práci, racionalizáciu spotreby pohonných hmôt, zníženie vplyvu vedenia vozidiel na životné prostredie a na zásady defenzívnej jazdy.

K bodu 15 (§ 9 ods. 2)

Od 1.1. 2021 sa umožňuje aj účastníkom kurzu pravidelného výcviku absolvovať časť výučby teórie aj mimo schválených priestorov školiaceho strediska, tú si následne nahradiť formou e-learningu a započítať nahradenú časť výučby prostredníctvom informačných technológií.

K bodu 16 (§ 9 ods. 4 písm. c))

Ide o úpravu údajov v hlásení o začatí a o ukončení v kurze základnej kvalifikácie.

K bodu 17 (§ 11 ods. 7)

Určuje sa povinnosť ministerstvu pri vydávaní osvedčenia vodiča podľa nariadenia (ES) č. 1072/2009 vyžadovať aj doklad s platným harmonizovaným kódom „95“ ako dôkaz absolvovania kurzu základnej kvalifikácie alebo absolvovania kurzu pravidelného výcviku a následne zapísať túto skutočnosť, harmonizovaný kód a jeho platnosť do časti „Poznámky“ jeho osvedčenia vodiča.

K bodu 18 až 20 (§ 11a)

Upravujú sa kompetencie a povinnosti ministerstva v súvislosti s výkonom štátneho odborného dozoru, s vedením evidencie o vydaných osvedčeniach o povinnej základnej kvalifikácií, pravidelnom výcviku, kvalifikačných kartách vodiča, o udelených a zrušených registráciách školiacich stredísk a o vydaných osvedčeniach vodiča obsahujúcich harmonizovaný kód „95“. Rovnako sa definuje, aké údaje, komu a za akých podmienok ich môže ministerstvo sprístupniť.

K bodu 21 (§ 11b písm. a))

Upravujú sa kompetencie okresného úradu pre konania o ktorých rozhoduje.

K bodu 22 (§ 11d)

Upravujú sa kompetencie a rozsah výkonu štátneho odborného dozoru.

K bodu 23 (§ 11e)

Upravuje sa výška pokút v závislosti od spáchaného správneho deliktu.

K bodu 24 (§ 11f)

Definujú sa priestupky a výška uloženej pokuty.

K bodu 25 (§ 11g)

Upravujú poriadkové pokuty.

K bodu 26 (§ 11h)

Dopĺňa sa splnomocňovacie ustanovenie na úpravu podrobností o uznaní celého rozsahu odborných tém a praktického výcviku v rámci študijných odborov alebo učebných odborov na stredných školách všeobecne záväzným právnym predpisom.

K bodu 27 (§ 12a ods. 6)

Ide o legislatívno technickú úpravu.

K bodu 28 (§ 12 ods. 7)

Ustanovuje sa, že v čase, ak prebieha nad školiacim strediskom štátny odborný dozor alebo, ak ešte nebola uložená sankcia z tohto dozoru, školiace stredisko nemôže požiadať o zrušenie registrácie.

K bodu 29 (§ 13d)

Vzhľadom na nové podmienky udelenia registrácie školiaceho strediska a ich premietnutie do už vydaných registrácií, bod 3 novelizačného 5 bodu článku 1 smernice (EÚ) č. 2018/645 vo vzťahu k už vydaným osvedčeniam vodiča podľa nariadenia (ES) č. 1072/2009 a ich uznávaniu, ak budú vydávané do 23. mája 2020, uznávanie kvalifikačných kariet vodiča, ak budú vydávané do 23. mája 2020, povinnosť sprístupniť a vymieňať údaje z centrálneho vnútroštátneho registra vydávaných kariet a osvedčení medzi orgánmi iným členských štátov najneskôr od 23. mája 2021 a zabezpečenie obsahovej náplne e-learningu a jeho používanie v kurzoch základnej kvalifikácie a v kurzoch pravidelného výcviku najneskôr od 1. januára 2021, je nevyhnutné ustanoviť prechodné ustanovenia k úpravám účinným od 23. mája 2020.

K bodu 30 (§ 14)

Ide o legislatívno-technickú úpravu.

K bodom 31 až 34 (príloha č. 1, oddiel 1)

Vykonávanie rozhodnutia Rady 85/368/EHS o porovnateľnosti kvalifikácií v odbornom vzdelávaní medzi členskými štátmi Európskeho spoločenstva nebolo účinné v dosahovaní porovnateľnosti odborných kvalifikácií v prospech pracovníkov, ktorí hľadajú zamestnanie v inom členskom štáte. Z tohto dôvodu rozhodnutie Rady 85/368/EHS bolo nahradené prijatím Odporúčania Európskeho parlamentu a Rady z 23. apríla 2008 o vytvorení európskeho kvalifikačného rámca pre celoživotné vzdelávanie (2008/C110/01) (Ú. v. EÚ C 111, 6.5. 2008). Z vyššie uvedených dôvodov sa v návrhu zákona ustanovuje minimálna úroveň vedomostí, zručností a kompetencií vo všetkých kurzoch základnej kvalifikácie a v kurzoch pravidelného výcviku, ktorá nesmie byť nižšia ako úroveň 2 Národného kvalifikačného rámca SR. Úroveň 2 Národného kvalifikačného rámca zodpovedá úrovni 2 Európskeho kvalifikačného rámca ustanoveného v prílohe II vo vyššie uvedenom odporúčaní.

Zároveň ide o aktualizáciu podmienok zoznamu oblastí definovaných v oddiele 1 a vyžadovaných v kurzoch základnej kvalifikácie a pravidelného výcviku hlavne z dôvodu, aby sa doň ho lepšie premietol súčasný stav technologických a technických vlastností vozidiel; aby sa posilnil sa dôraz na palivovo úspornú jazdu, posilnilo bezpečné vedenie vozidla zahrnutím schopností predvídať a posúdiť riziká v premávke a prispôsobiť sa im; aby sa zahrnuli odkazy na používanie automatických prevodových systémov s cieľom lepšie zohľadniť súčasný stav technológií a technických vlastností vozidiel; aby sa zahrnula preprava nebezpečného tovaru, preprava zvierat a informovanosť o problematike zdravotného poistenia s cieľom poskytnúť komplexnejší zoznam tém a aby sa zároveň zohľadnili rôzne druhy cestnej prepravy tovaru a cestujúcich.

K bodom 35 až 37 (príloha č. 1, oddiel 2 až 4)

Ide o úpravu obsahu a rozsahu kurzov základnej kvalifikácie a kurzov pravidelného výcviku s cieľom umožniť absolvovať časť výučby teórie aj mimo schválených priestorov školiaceho strediska, tú si následne nahradiť formou e-learningu a započítať nahradenú časť výučby prostredníctvom informačných technológií. Definuje sa, aký počet hodín teórie môže účastník kurzu základnej kvalifikácie alebo účastník kurzu pravidelného výcviku najviac absolvovať formou e-learningu.

K bodom 38 až 44 (príloha č. 2)

Ide o úpravu náležitosti niektorých názvov položiek samotnej kvalifikačnej karty vodiča.

K bodom 45 a 46 (príloha č. 4)

Ide o legislatívno technickú úpravu názvu prílohy č. 4. A do zoznamu prebraných právnych aktov Európskych spoločenstiev a Európskej únie sa dopĺňa smernica Európskeho parlamentu a Rady (EÚ) 2018/645 z 18 apríla 2018, ktorou sa mení smernica 2003/59/ES o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy a smernica 2006/126/ES o vodičských preukazoch.

**ČL. VI**

Precizuje sa režim budovania, odovzdávania a preberania tzv. vyvolaných úprav a súvisiacich majetkovoprávnych úprav.

**Čl. VII**

K bodu 1 (§ 9)

Ide o  úpravy súvisiace s vyňatím autoškoly ministerstva vnútra a ministerstva obrany z režimu povinnej identifikácie vodičských kurzov.

K bodom 2 a 3 (§ 12)

Ustanovuje sa, že k údajom z registra autoškôl a školiacich stredísk majú nepretržitý automatizovaný a priamy vstup orgány Policajného zboru na plnenie ich úloh.

**Čl. VIII**

Účinnosť zákona sa navrhuje od 23. mája 2020, okrem čl. V bodov 3 a 15, ktoré nadobúdajú účinnosť dňa 1. januára 2021.